SKRIFTLIG FORESPØRGSEL E-2277/01

af Erik Meijer (GUE/NGL) til Kommissionen

(31. juli 2001)

Om: Den fortsatte behandling af skibsladninger med giftige gasser og foranstaltninger til begrænsning af risikoen i denne forbindelse

1. Kan Kommissionen bekræfte, at, selv om der er indgået europæiske aftaler om begrænsning af brugen af farlige og skadelige gasser til konservering af skibsladninger, anvendes der stadig biocider som methylbromid og hydrogenphosphid?

2. Kan Kommissionen samtidig bekræfte, at brugen af disse biocider i mellemtiden er blevet overflødiggjort, idet der er blevet udviklet en proces på basis af Controlled Atmosphere, hvormed iltindholdet begrænses og CO2- indholdet og -temperaturen forhøjes?

3. I hvilken grad opfylder henstillingen Safe Use of Pesticides in Ships fra Den Internationale Søfartsorganisation (IMO), hvor der ganske vist tales om en tekniker med kendskab til området, men ikke om et kvalifikationsbevis, de sikkerhedsstandarder, som Kommissionen anser for ønskelige?

4. Er det muligt, at ikke bare de virksomheder, der håndterer ladninger med giftige stoffer, men også skibsredere og virksomheder, som indgår aftaler om transport af gods, kan gøres ansvarlige for følgerne af anvendelsen af indførte gasser?

5. Hvad kan Kommissionen gøre for at hindre, at der finder yderligere indførsel af gas sted i EU's medlemsstater?

6. Hvad kan Kommissionen gøre for at hindre, at skibe, hvor der har fundet gasning sted i en ikke EU-medlemsstat, anløber havne i EU, og at de personer, som deltager i losningen og håndteringen af ladningen, udsættes for fare?

7. Hvilke andre muligheder anser Kommissionen det for muligt at gennemføre, og hvilke af disse vil fremme med henblik på at forbedre sikkerheden?

Svar afgivet på Kommissionens vegne af Loyola de Palacio

(23. november 2001)

Hvad angår anvendelsen af pesticider og biocider på skibe anvender medlemsstaterne den internationale søfartsorganisations (IMO International Maritime Organisation) relevante bestemmelser, da der ikke foreligger specifikke bestemmelser i den gældende fællesskabsret for sikkerhed til søs. Hvad angår de eventuelle farer ved losning, må det bemærkes, at Kommissionen har vedtaget et forslag til Europa-Parlamentets og Rådets direktiv vedrørende fastsættelse af harmoniserede krav og procedurer for sikker lastning og losning af massegodsskibe(1), som sikrer mere ensartede og sikre betingelser for lastning og losningsoperationer i medlemsstaternes havne. Direktivet sætter navnlig medlemsstaterne i stand til at hindre eller standse lastning eller losning af massegodsskibe, hvis der foreligger en klar angivelse af, at skibets eller besætningens sikkerhed er i fare.

Endvidere er der en betydelig mængde EF-lovgivning inden for sikkerhed og sundhed på arbejdspladsen. I denne forbindelse er Rådets direktiv 98/24/EF af 7. april 1998 om beskyttelse af arbejdstagernes sikkerhed og sundhed under arbejdet mod risici i forbindelse med kemiske agenser (fjortende særdirektiv i henhold til direktiv 89/391/EØF, artikel 16, stk. 1)(2) særlig relevant.

Specifikt hvad angår farlige kemiske stoffer, kræver artikel 5, stk. 2, i direktiv 98/24/EF, at arbejdsgivere eliminerer eller nedskærer til et minimum faren for arbejdernes sundhed og sikkerhed på arbejdspladsen.

Hvad angår phosphin og metylbromid kan det understreges, at phosphin er et af de kemiske stoffer, der inkluderes i det forberedende arbejde med henblik på forslag til endnu en liste med vejledende erhvervseksponeringstærskler. Denne liste forventes vedtaget, sammen med direktiv 98/24/EF, i første halvdel af 2002. Metylbromid er på den prioriterede liste, som det videnskabelige udvalg for OEL-grænseværdier arbejder med, og som skal evalueres i løbet af 2002.

Anvendelsen af phosphin og metylbromid i Fællesskabet, vurderes under det tiårige revisionsprogram, som er fastsat ved Europa-Parlamentets og Rådets direktiv 98/8/EF af 16. februar 1998 om markedsføring af biocidholdige produkter(3). Producenter som fortsat ønsker at markedsføre disse produkter med henblik på afgasning af lasten, skal meddele i henhold til Rådets forordning (EF) nr. 1856/2000 af 7. september 2000 om den første fase i det program, der er omhandlet i artikel 16, stk.2, i Europa-Parlamentets og Rådets direktiv 98/8/EF om biocidholdige produkter(4) til den 28. marts 2002 og forelægge de krævede oplysninger. På grundlag af alle modtagne meddelelser om biocidholdige stoffer, fastlægges et detaljeret evalueringsprogram. Evalueringen foretages med en medlemsstat som leder, og behandler alle aspekter forbundet med påvirkning af menneskets sundhed og miljøet inklusive erhvervsmæssig sikkerhed. Det er ikke for øjeblikket muligt med sikkerhed at fastslå, hvornår evalueringen afsluttes.

(1) EFT C 311 E af 31.10.2000.

(2) EFT L 131 af 5.5.1998.

(3) EFT L 123 af 24.4.1998.

(4) EFT L 228 af 8.9.2000.